CELEX: 52022PC0158
Language: el
Date: 2022-04-06
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης έναντι του Ηνωμένου Βασιλείου της Μεγάλης Βρετανίας και της Βόρειας Ιρλανδίας όσον αφορά τον καθορισμό βάσει του άρθρου 540 παράγραφος 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, της ημερομηνίας από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα, όπως αναφέρεται στα άρθρα 530, 531, 534 και 536 της εν λόγω συμφωνίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.4.2022
            COM(2022) 158 final
            2022/0103(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης έναντι του Ηνωμένου Βασιλείου της Μεγάλης Βρετανίας και της Βόρειας Ιρλανδίας όσον αφορά τον καθορισμό βάσει του άρθρου 540 παράγραφος 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, της ημερομηνίας από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα, όπως αναφέρεται στα άρθρα 530, 531, 534 και 536 της εν λόγω συμφωνίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση του Συμβουλίου, προκειμένου η Ένωση να προβεί σε δήλωση που θα ορίζει την ημερομηνία από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δακτυλικά αποτυπώματα, σύμφωνα με το άρθρο 540 παράγραφος 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο), αφετέρου (στο εξής: συμφωνία εμπορίου και συνεργασίας).
            
            
               2.Πλαίσιο της πρότασης
            
            
               2.1.Η ΣΕΣ 
            
            
               Η συμφωνία εμπορίου και συνεργασίας (στο εξής: ΣΕΣ) θέτει τη βάση για μια ευρεία σχέση μεταξύ της Ένωσης και του Ηνωμένου Βασιλείου, σε ένα πλαίσιο ευημερίας και καλής γειτονίας που χαρακτηρίζεται από στενές και ειρηνικές σχέσεις βασιζόμενες στη συνεργασία, με σεβασμό στην αυτονομία και την κυριαρχία των συμβαλλόμενων μερών. Εφαρμόστηκε προσωρινά από την 1η Ιανουαρίου 2021 και τέθηκε σε ισχύ την 1η Μαΐου 2021.  
            
            
               Η ΣΕΣ προβλέπει τη συνεργασία μεταξύ των μερών για την αυτοματοποιημένη σύγκριση προφίλ DNA, δεδομένων σχετικά με δακτυλικά αποτυπώματα και δεδομένων σχετικά με άδειες κυκλοφορίας οχημάτων. Ωστόσο, η εν λόγω συνεργασία μπορεί να ξεκινήσει μόνο εφόσον η Ένωση επαληθεύσει ότι το Ηνωμένο Βασίλειο έχει εκπληρώσει τις προϋποθέσεις που καθορίζονται στο άρθρο 539 και στο παράρτημα 39 της ΣΕΣ. Μετά από επίσκεψη αξιολόγησης στο Ηνωμένο Βασίλειο στις 24 και 25 Νοεμβρίου 2021, η ομάδα αξιολόγησης της ΕΕ κατέληξε στις εκθέσεις της στο συμπέρασμα ότι η συνεργασία με το Ηνωμένο Βασίλειο για τα προφίλ DNA και τα δεδομένα σχετικά με δακτυλικά αποτυπώματα πληροί τις σχετικές απαιτήσεις. Οι εκθέσεις αυτές υποβλήθηκαν στο Συμβούλιο στις 17 Μαρτίου 2022.  
            
            
               Το Ηνωμένο Βασίλειο δεν έχει μέχρι στιγμής δηλώσει ότι είναι έτοιμο να υποβληθεί σε αξιολόγηση όσον αφορά τα δεδομένα σχετικά με άδειες κυκλοφορίας οχημάτων.
            
            
               2.2.Η προς έκδοση πράξη της Ένωσης
            
            
               Το άρθρο 540 παράγραφος 2 της ΣΕΣ προβλέπει ότι η Ένωση ορίζει την ημερομηνία από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα δυνάμει του τίτλου II («Ανταλλαγές DNA, δακτυλικών αποτυπωμάτων και δεδομένων σχετικά με άδειες κυκλοφορίας οχημάτων»), βάσει συνολικής έκθεσης αξιολόγησης σχετικά με την επίσκεψη αξιολόγησης και, κατά περίπτωση, την προκαταρκτική σειρά δοκιμών.
            
            
               Σύμφωνα με το παράρτημα 39 της ΣΕΣ, το Συμβούλιο πρέπει να αποφασίσει, βάσει αξιολόγησης, αν το Ηνωμένο Βασίλειο έχει εκπληρώσει τις απαιτούμενες προϋποθέσεις για την αυτοματοποιημένη ανταλλαγή δεδομένων. Η απόφαση πρέπει να λαμβάνεται βάσει συνολικής έκθεσης αξιολόγησης, στην οποία συνοψίζονται τα αποτελέσματα σχετικού ερωτηματολογίου, η επίσκεψη αξιολόγησης και, κατά περίπτωση, η προκαταρκτική σειρά δοκιμών.
            
            
               Η εν λόγω απόφαση καθίσταται δεσμευτική, βάσει του διεθνούς δικαίου, για το Ηνωμένο Βασίλειο μέσω μονομερούς δήλωσης της Ένωσης, όπως προκύπτει σαφώς από το άρθρο 540 παράγραφος 2 της ΣΕΣ. Η μονομερής δήλωση της Ένωσης πρέπει να κοινοποιηθεί στο Ηνωμένο Βασίλειο.   
            
            
               3.Θέση που πρέπει να ληφθεί εξ ονόματος της Ένωσης
            
            
               3.1.Ιστορικό
            
            
               Η ΣΕΣ καθιστά δυνατή τη συνεργασία για την αυτοματοποιημένη σύγκριση προφίλ DNA, δακτυλικών αποτυπωμάτων και δεδομένων σχετικά με άδειες κυκλοφορίας οχημάτων. Για να εκμεταλλευτεί αυτές τις δυνατότητες, το Ηνωμένο Βασίλειο έπρεπε πρώτα να υποβληθεί σε αξιολόγηση. 
            
            
               Μετά από επίσκεψη αξιολόγησης στο Ηνωμένο Βασίλειο στις 24 και 25 Νοεμβρίου 2021, η ομάδα αξιολόγησης της ΕΕ κατέληξε στις εκθέσεις της στο συμπέρασμα ότι η συνεργασία με το Ηνωμένο Βασίλειο για τα προφίλ DNA και τα δεδομένα σχετικά με δακτυλικά αποτυπώματα πληροί τις σχετικές απαιτήσεις. Οι εκθέσεις αυτές υποβλήθηκαν στο Συμβούλιο στις x Μαρτίου 2022 και συνέβαλαν ώστε το Συμβούλιο να επιτρέψει στην Ένωση να δηλώσει ότι τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δακτυλικά αποτυπώματα, όπως αναφέρεται στο άρθρο 540 παράγραφος 2 της ΣΕΣ. 
            
            
               3.2.Προτεινόμενη θέση
            
            
               Με βάση τα ανωτέρω, η Επιτροπή προτείνει να οριστεί η XXXXX ως η ημερομηνία από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δακτυλικά αποτυπώματα, όπως αναφέρεται στα άρθρα 530, 531, 534 και 536 της συμφωνίας εμπορίου και συνεργασίας.
            
            
               Όσο αποτελούσε μέλος της Ένωσης, το Ηνωμένο Βασίλειο συμμετείχε στην ανταλλαγή προφίλ DNA και δεδομένων σχετικά με δακτυλικά αποτυπώματα μεταξύ των κρατών μελών, σύμφωνα με τις αποφάσεις 2008/615/ΔΕΥ
                  1
                και 2008/616/ΔΕΥ
                  2
                του Συμβουλίου. Προκειμένου να μην υπάρξει κενό στην αδιάλειπτη συνεργασία όσον αφορά τα προφίλ DNA και τα δεδομένα σχετικά με δακτυλικά αποτυπώματα, η ΣΕΣ προβλέπει μια μεταβατική περίοδο, κατά την οποία τα κράτη μέλη μπορούν να παρέχουν τέτοιου είδους δεδομένα στο Ηνωμένο Βασίλειο εν αναμονή της έκβασης των αξιολογήσεων που προβλέπονται στο άρθρο 540 παράγραφος 1 της ΣΕΣ. Η εν λόγω μεταβατική περίοδος διήρκεσε αρχικά έως τις 30 Σεπτεμβρίου 2021 και παρατάθηκε έως τις 30 Ιουνίου 2022 με απόφαση της ειδικής επιτροπής για τη συνεργασία στον τομέα επιβολής του νόμου και για τη δικαστική συνεργασία, της 28ης Σεπτεμβρίου 2021
                  3
               . Ενδέχεται, ωστόσο, να μην παραταθεί περαιτέρω. Ως εκ τούτου, για να μην υπάρξει κενό στην αδιάλειπτη συνεργασία, η Ένωση θα πρέπει να προβεί στην απαιτούμενη μονομερή δήλωση έως τις 30 Ιουνίου 2022.  
            
         
         
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της ΣΛΕΕ προβλέπει την έκδοση αποφάσεων για «τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .
            
            
               4.1.2.Εφαρμογή στην προκειμένη περίπτωση
            
            
               Το άρθρο 540 παράγραφοι 1 και 2 της ΣΕΣ προβλέπει ότι όταν το Ηνωμένο Βασίλειο πληροί τις προϋποθέσεις που καθορίζονται στο άρθρο 539 και στο παράρτημα 39 της ΣΕΣ, η Ένωση ορίζει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δακτυλικά αποτυπώματα. Μολονότι αυτός ο προσδιορισμός αποτελεί μονομερή πράξη της Ένωσης και όχι πράξη που πρέπει να εκδοθεί από οποιοδήποτε όργανο συσταθέν στο πλαίσιο της ΣΕΣ, παράγει ωστόσο έννομα αποτελέσματα. Ως εκ τούτου, η θέση της Ένωσης στην οποία βασίζεται ο εν λόγω προσδιορισμός θα πρέπει να καθοριστεί σύμφωνα με το άρθρο 218 παράγραφος 9 της ΣΛΕΕ, το οποίο εφαρμόζεται κατ’ αναλογία.  
            
            
               Τα έννομα αποτελέσματα της δήλωσης είναι δεσμευτικά βάσει του διεθνούς δικαίου και βαρύνουν πλήρως την Ένωση, ως συμβαλλόμενο μέρος της ΣΕΣ. Ως εκ τούτου, σύμφωνα με το άρθρο 3 παράγραφος 2 της ΣΛΕΕ, η Ένωση έχει αποκλειστική αρμοδιότητα στο εν λόγω ζήτημα.
            
            
               Ο καθορισμός της σχετικής ημερομηνίας, όπως αναφέρεται στο άρθρο 540 παράγραφος 2 της ΣΕΣ, δεν επιφέρει συμπλήρωση ή τροποποίηση του πλαισίου της εν λόγω συμφωνίας. 
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               Σε περίπτωση που η προς έκδοση πράξη επιδιώκει συγχρόνως πολλούς στόχους ή έχει πολλές συνιστώσες οι οποίοι/-ες συνδέονται άρρηκτα μεταξύ τους, χωρίς ο ένας / η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Ο καθορισμός της ημερομηνίας ή των ημερομηνιών που αναφέρεται στο άρθρο 540 παράγραφος 2 της συμφωνίας εμπορίου και συνεργασίας επιδιώκει στόχους και έχει συνιστώσες στον τομέα της προστασίας των δεδομένων και της αστυνομικής συνεργασίας. 
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 16 παράγραφος 2 και το άρθρο 87 παράγραφος 2 στοιχείο α) της ΣΛΕΕ. 
            
            
               Η συμφωνία εμπορίου και συνεργασίας είναι δεσμευτική για όλα τα κράτη μέλη δυνάμει της απόφασης (ΕΕ) 2021/689
                  5
               , η ουσιαστική νομική βάση της οποίας είναι το άρθρο 217 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 16 παράγραφος 2 και το άρθρο 87 παράγραφος 2 στοιχείο α) της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ.
            
            
               2022/0103 (NLE)
            
         
         
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης έναντι του Ηνωμένου Βασιλείου της Μεγάλης Βρετανίας και της Βόρειας Ιρλανδίας όσον αφορά τον καθορισμό βάσει του άρθρου 540 παράγραφος 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, της ημερομηνίας από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα, όπως αναφέρεται στα άρθρα 530, 531, 534 και 536 της εν λόγω συμφωνίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 16 παράγραφος 2 και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 9,
            
            
               Έχοντας υπόψη την απόφαση (ΕΕ) 2021/689 του Συμβουλίου, της 29ης Απριλίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών
                  6
               ,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο), αφετέρου
                  7
                (στο εξής: συμφωνία εμπορίου και συνεργασίας) προβλέπει την αμοιβαία συνεργασία μεταξύ των αρμόδιων αρχών επιβολής του νόμου των κρατών μελών, αφενός, και του Ηνωμένου Βασιλείου, αφετέρου, σχετικά με την αυτοματοποιημένη σύγκριση προφίλ DNA, δεδομένων σχετικά με δακτυλικά αποτυπώματα και δεδομένων σχετικά με άδειες κυκλοφορίας οχημάτων. Ως προϋπόθεση για τη συνεργασία αυτή, το Ηνωμένο Βασίλειο πρέπει πρώτα να λάβει τα αναγκαία εκτελεστικά μέτρα και να υποβληθεί σε αξιολόγηση από την Ένωση.
            
            
               (2)Βάσει συνολικής έκθεσης αξιολόγησης, στην οποία συνοψίζονται τα αποτελέσματα σχετικού ερωτηματολογίου, η επίσκεψη αξιολόγησης και, κατά περίπτωση, η προκαταρκτική σειρά δοκιμών, η Ένωση ορίζει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο τα εν λόγω δεδομένα σύμφωνα με τη συμφωνία εμπορίου και συνεργασίας.
            
            
               (3)Με επιστολή της 23ης Ιουλίου 2021 το Ηνωμένο Βασίλειο ενημέρωσε την Επιτροπή, μέσω της ειδικής επιτροπής για τη συνεργασία στον τομέα επιβολής του νόμου και για τη δικαστική συνεργασία, ότι είχε εφαρμόσει τις υποχρεώσεις που επιβάλλονται δυνάμει του μέρους 3 τίτλος ΙΙ της συμφωνίας εμπορίου και συνεργασίας όσον αφορά τα προφίλ DNA και τα δεδομένα σχετικά με δακτυλικά αποτυπώματα. Το Ηνωμένο Βασίλειο προέβη επίσης σε δηλώσεις και ονομασίες σύμφωνα με το παράρτημα 39 κεφάλαιο 0 άρθρο 22 της συμφωνίας εμπορίου και συνεργασίας και δήλωσε έτοιμο να αξιολογηθεί ως προς την ανταλλαγή δεδομένων μεταξύ του Ηνωμένου Βασιλείου και των κρατών μελών σχετικά με προφίλ DNA και δεδομένα σχετικά με δακτυλικά αποτυπώματα.   
            
            
               (4)Στις 14 Οκτωβρίου 2021 η Επιτροπή απέστειλε στο Ηνωμένο Βασίλειο ερωτηματολόγια σχετικά με την αυτόματη ανταλλαγή προφίλ DNA και δεδομένων σχετικά με δακτυλικά αποτυπώματα. Στις 8 Νοεμβρίου 2021 το Ηνωμένο Βασίλειο υπέβαλε στην Επιτροπή τις απαντήσεις του σε αυτά τα ερωτηματολόγια. Αυτές οι απαντήσεις δόθηκαν στην ομάδα αξιολόγησης και υποβλήθηκαν στην ομάδα «Ανταλλαγή πληροφοριών στον τομέα ΔΕΥ» του Συμβουλίου και στην ομάδα του Συμβουλίου για το Ηνωμένο Βασίλειο στις 11 Νοεμβρίου 2021.  
            
            
               (5)Σύμφωνα με το παράρτημα 39 κεφάλαιο 4 της συμφωνίας εμπορίου και συνεργασίας, το Συμβούλιο αποφάσισε, στις 9 Νοεμβρίου 2021, ότι δεν απαιτείται προκαταρκτική σειρά δοκιμών όσον αφορά τα προφίλ DNA και τα δεδομένα σχετικά με δακτυλικά αποτυπώματα.
            
            
               (6)Στις 24 και 25 Νοεμβρίου 2021 το Ηνωμένο Βασίλειο υποβλήθηκε σε αξιολόγηση ως προς την αναζήτηση και τη σύγκριση προφίλ DNA και δεδομένων σχετικά με δακτυλικά αποτυπώματα. Η έκθεση αξιολόγησης όσον αφορά τα προφίλ DNA κατέληξε στο συμπέρασμα ότι, με βάση το αποτέλεσμα της εκ των προτέρων αξιολόγησης, η υλοποίηση της αυτοματοποιημένης σύγκρισης των προφίλ DNA και της αντίστοιχης ροής πληροφοριών μπορεί να θεωρηθεί ότι έχει ολοκληρωθεί επιτυχώς στο Ηνωμένο Βασίλειο, τόσο σε νομικό όσο και σε τεχνικό επίπεδο. Η έκθεση αξιολόγησης όσον αφορά τα δεδομένα σχετικά με δακτυλικά αποτυπώματα κατέληξε στο συμπέρασμα ότι, με βάση το αποτέλεσμα της εκ των προτέρων αξιολόγησης, η υλοποίηση της αυτοματοποιημένης εφαρμογής δεδομένων σχετικά με δακτυλικά αποτυπώματα και της αντίστοιχης αυτοματοποιημένης ροής πληροφοριών των δεδομένων σχετικά με δακτυλικά αποτυπώματα μπορεί να θεωρηθεί ότι έχει ολοκληρωθεί επιτυχώς στο Ηνωμένο Βασίλειο, τόσο σε νομικό όσο και σε τεχνικό επίπεδο.
            
            
               (7)Σύμφωνα με το παράρτημα 39 κεφάλαιο 4 άρθρο 5 της συμφωνίας εμπορίου και συνεργασίας, οι εκθέσεις αξιολόγησης, στις οποίες συνοψίζονται τα αποτελέσματα των ερωτηματολογίων και η επίσκεψη αξιολόγησης, υποβλήθηκαν στο Συμβούλιο στις 17 Μαρτίου 2022.
            
            
               (8)Δεδομένου ότι το Ηνωμένο Βασίλειο πληρούσε τις προϋποθέσεις που καθορίζονται στο άρθρο 539 και στο παράρτημα 39 της συμφωνίας εμπορίου και συνεργασίας, η Ένωση θα πρέπει, σύμφωνα με το άρθρο 540 παράγραφος 2 της συμφωνίας εμπορίου και συνεργασίας, να ορίσει την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δαχτυλικά αποτυπώματα, όπως αναφέρεται στα άρθρα 530, 531, 534 και 536 της συμφωνίας εμπορίου και συνεργασίας. Η Ένωση θα πρέπει να κοινοποιήσει στο Ηνωμένο Βασίλειο τη θέση αυτή στο πλαίσιο της ειδικής επιτροπής για τη συνεργασία στον τομέα επιβολής του νόμου και για τη δικαστική συνεργασία.
            
            
               (9) Η συμφωνία εμπορίου και συνεργασίας είναι δεσμευτική για όλα τα κράτη μέλη δυνάμει της απόφασης (ΕΕ) 2021/689 του Συμβουλίου, η ουσιαστική νομική βάση της οποίας είναι το άρθρο 217 της ΣΛΕΕ. 
            
            
               (10)Η Δανία και η Ιρλανδία δεσμεύονται από το άρθρο 540 της συμφωνίας εμπορίου και συνεργασίας δυνάμει της απόφασης (ΕΕ) 2021/689 του Συμβουλίου και, ως εκ τούτου, συμμετέχουν στην έκδοση και την εφαρμογή της παρούσας απόφασης με την οποία εφαρμόζεται η συμφωνία εμπορίου και συνεργασίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να εκφραστεί εξ ονόματος της Ένωσης σχετικά με την ημερομηνία ή τις ημερομηνίες από τις οποίες τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δαχτυλικά αποτυπώματα, όπως αναφέρεται στα άρθρα 530, 531, 534 και 536 της συμφωνίας εμπορίου και συνεργασίας, βασίζεται στο σχέδιο μονομερούς δήλωσης της Ένωσης που επισυνάπτεται στην παρούσα απόφαση.  
            
            
               Άρθρο 2
            
            
               Το Ηνωμένο Βασίλειο ενημερώνεται για τη θέση της Ένωσης που ορίζεται στο άρθρο 1 στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία.
            
            
               Άρθρο 3 
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1).
               
               
                  
                     (2)
                  
                        Απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 12).
               
               
                  
                     (3)
                  
                        Απόφαση αριθ. 1/2021 της ειδικής επιτροπής που συστάθηκε δυνάμει του άρθρου 8 παράγραφος 1 στοιχείο ιη) της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, της 28ης Σεπτεμβρίου 2021, όσον αφορά την παράταση της περιόδου που αναφέρεται στο άρθρο 540 παράγραφος 3 κατά τη διάρκεια της οποίας είναι δυνατή η ανταλλαγή προφίλ DNA και δακτυλοσκοπικών δεδομένων με το Ηνωμένο Βασίλειο (2021/1946) (Σύμφωνα με τον κανόνα 9 παράγραφος 2 του παραρτήματος 1 της συμφωνίας εμπορίου και συνεργασίας, η Γραμματεία καταγράφει κάθε απόφαση ή σύσταση με αύξοντα αριθμό και με αναφορά στην ημερομηνία έκδοσής της.) (ΕΕ L 397 της 10.11.2021, σ. 32).
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (5)
                  
                        Απόφαση (ΕΕ) 2021/689 του Συμβουλίου, της 29ης Απριλίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 30.4.2021, σ. 2). 
               
               
                  
                     (6)
                  
                        ΕΕ L 149 της 30.4.2021, σ. 2.
               
               
                  
                     (7)
                  
                        ΕΕ L 149 της 30.4.2021, σ. 10.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.4.2022
            COM(2022) 158 final
            
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης έναντι του Ηνωμένου Βασιλείου της Μεγάλης Βρετανίας και της Βόρειας Ιρλανδίας όσον αφορά τον καθορισμό βάσει του άρθρου 540 παράγραφος 2 της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, της ημερομηνίας από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα, όπως αναφέρεται στα άρθρα 530, 531, 534 και 536 της εν λόγω συμφωνίας
            
               
         
         
            
               ΠΑΡΑΡΤΗΜΑ 
            
            
               Δήλωση της Ενωσης σύμφωνα με το άρθρο 540 παράγραφος 2 στην ειδική επιτροπή που συστάθηκε δυνάμει του άρθρου 8 παράγραφος 1 στοιχείο ιη) της συμφωνίας εμπορίου και συνεργασίας μεταξύ της Ευρωπαϊκής Ενωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, σχετικά με την ημερομηνία από την οποία τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δακτυλικά αποτυπώματα, όπως αναφέρεται στα άρθρα 530, 531, 534 και 536 της συμφωνίας εμπορίου και συνεργασίας  
            
            
               
                  Δήλωση της Ευρωπαϊκής Ενωσης 
               
            
            
               Τα κράτη μέλη μπορούν να παρέχουν στο Ηνωμένο Βασίλειο δεδομένα προσωπικού χαρακτήρα σχετικά με προφίλ DNA και δεδομένα σχετικά με δακτυλικά αποτυπώματα, όπως αναφέρεται στα άρθρα 530, 531, 534 και 536 της συμφωνίας εμπορίου και συνεργασίας από την [<=30ή Ιουνίου 2022].